**Ef. 4:17-24**

**“Raak ontlae van die oue, word vernuwe en leef jou nuwe lewe.”**

Andries Burger, GK Pinetown, 8 September 2018

Kinders – Foto van kind in modder.

Toe ons in 2002 getrek het om hier in Durban te kom bly, was ek nog ŉ vurige Blou Bul ondersteuner. Na ŉ paar seisoene wat ek redelik gereeld op Kingspark gaan rugby kyk het, het ek stadig maar seker die Sharks beter leer ken en later selfs ŉ Sharks trui begin aantrek. Behalwe as die Bulle kom speel het – dan was ek in my ware kleure, blou. Nog ŉ paar seisoene op Kings Park, toe merk ŉ vriend op dat ek die enigste een in blou is wat saam juig as die Sharks teen die Bulle punte aanteken. My hart het verander en my ou blou klere was nie meer gepas nie. Ek het dit uiteindelik erken en my ou blou trui uitgetrek en ŉ nuwe swart en wit een aangetrek want dit het gepas by my wie ek geword het.

Paulus leer niks oor rugby nie, maar hy leer dat ons klere moet pas by wie ons is.

En met klere bedoel hy ons lewenswandel, dit wat ons dink en wat ons sê en doen.

As jy ŉ kind van God is, dan kan jou klere – jou gedagtes en woorde en dade – nie meer lyk soos mense van die wêreld nie. Dit sal nie meer gepas wees nie.

God het jou verander en jou sy kind gemaak,

nou moet jou klere wys dat jy nie meer van die wêreld is nie, maar van God se huisgesin.

Jy moet dink, praat en optree op maniere wat sal pas by jou roeping as kind van God.

Ef. 4:1 is soos ŉ skarnier in die middel van hierdie brief wat Paulus aan gelowiges in Efese, en netso ook vir ons skryf. Baie ernstig druk hy dit op ons hart, *“Laat julle lewenswandel in ooreenstemming wees met die roeping wat julle van God ontvang het.”* Julle moet lewe soos dit by kinders van God pas.

Wat is die roeping waarvan hy praat?

Hy beskryf die in die eerste drie hoofstukke van die brief, ek lig ŉ paar hoogtepunte uit:

* Hy het ons uit ons sondedood lewendig gemaak saam met Christus (2:5) – Hy roep ons om in Christus te lewe met Christus wat in ons harte woon (3:17)
* Hy het ons kinders van God gemaak saam in sy huisgesin (2:19) – Hy roep ons om soos sy kinders te lewe
* Hy wortel en grondves ons in liefde (3:17) – ons is geroep om vanuit liefde te lewe
* Hy het ons gekies en bestem om heilig en onberispelik te lewe (1:4) – dit is ons roeping om so te lewe
* Hy maak ons ŉ geestelike huis waarin God woon (2:22) – ons word dus daartoe opgeroep.

En dan kom die skarnier in 4:1 waar Paulus sê dat ons lewens moet pas by hierdie roeping.

In die laaste drie hoofstukke van die brief beskryf Hy wat gepas is vir ons roeping.

Hy begin met die mees basiese wat soos ŉ fondament al die ander moet anker – ons ons gesindheid (4:2) – omdat Christus in ons harte woon is dit gepas dat ons gesindheid sy gesindheid sal weerspieël – nederig, vriendelik, geduldig en om mekaar in liefde te verdra

Dan leer hy dat ons die eenheid tussen ons sal bewaar deur vrede (4:3-6), want dit pas by mense wat deur die Vader gekies is, deur Christus verlos is en deur die Heilige Gees tot eenheid gesmee is.

Daarna leer Paulus dat ons elkeen een of ander gawe ontvang, iets wat ons kan doen, en dat dit gepas is dat ons die daardie gawes of geskenke van Christus sal gebruik om mekaar in die gemeente of gemeenskap van gelowiges te bedien en op te bou (4:7-16).

Vandag fokus ons uit 4:17-24 daarop dat ons ou gedrag van sondige, selfgesentreerdheid nie pas by mense wat Christus ken en by Hom geleer het nie.

Ons is lewendig gemaak saam met Christus en daarom moet ons nou soos nuwe, geestelik lewendige mense leef omdat Hy ons deur sy Gees reeds en aanhoudend meer en meer vernuwe.

Dit is onvanpas dat ons soos ongelowiges sal lewe. Hoe lewe hulle?

v.17 hulle gedagtes lei tot niks en hulle verstand is verduister –

al hulle filosofieë en slimmighede oor die lewe, die oorsprong en die doel daarvan, die redes vir geluk en swaarkry, dit is alles soos rookdampe wat op niks uitkom.

Hulle kan nie by enige waarheid of sekerheid uitkom nie want hulle ontken die Enigste, die Alwetende, die Oorspring van alles.

v.18 hulle het geen deel aan die lewe wat God skenk nie want hulle klou hardnekkig aan hulle onkunde –

hulle liggame lewe maar sonder geloof in Christus is hulle geestelike dood;

kyk maar hoe fel en hardnekkig baklei hulle teen die waarheid wat hulle beweer nie bestaan nie.

As daar geen God is nie, waarom dan so baklei daaroor – want hulle moet hulle oë en hulle ore met hulle geraas toedruk vir alles wat God se bestaan uitroep.

v. 19 Hulle is so ongevoelig dat hulle ŉ onversadigbare drang het na hulle eie begeertes van veral hebsug (OAV) (ŉ gulsige verlange om meer en meer besittings te hê) en seksuele losbandigheid wat onversadigbaar maar net al erger en erger word.

Nee, dit pas nie by God se kinders nie! Ons weet tog van beter? Dit is tog nie hoe ons Christus keer ken het nie!

Kyk na God se Seun, Jesus Christus wat Homself ons broer (Mat 12:50) en ons vriend (Joh 15:15) noem en dan sal jy weet wat pas by God se kinders.

Gelowiges moet ophou om te lewe soos mense wat deur hulle sondige begeertes opgevreet word (v.22).

Ons kan nie maar die idees en die taal en die gebruike van sonde met allerlei redes goedpraat en daarmee aanhou nie.

Is daar nog dinge in jou lewe wat maar netsoos die wêreld se ou, vuil, sondige klere lyk?

Ondersoek jou in eerlikheid voor die Here self wat alles van jou weet – selfs dit wat jy doen as jy ver en alleen is, selfs dit wat diep in jou gedagtes alleen gebeur.

Dalk is dit ŉ verlange na geld en goed – dis nie net rykes wat ŉ afgod van geld en dinge kan maak nie, in armoede kan ŉ mens meer na geld verlang as na God. Dit pas nie by jou roeping as God se kind nie – trek dit uit!

Dalk is dit losbandigheid en seksuele begeertes en praktyke met iemand anders as jou man of jou vrou al is dit net foto’s en videos. Dit pas nie – trek dit uit.

Dalk is dit negatiwiteit en pessimisme en wanhopige vrese oor die land en die lewe waarvan jou Vader in absolute beheer is. Dit pas nie – trek daai vodde uit!

Dalk is dit ŉ selftrots en hoogmoed dat jy dink jy is al een wat die waarheid moet handhaaf, wat niemand anders in jou lewe nodig het nie, wat gelowig kan wees sonder om ander gelowiges op te soek. Terwyl Jesus juis aan ander gawes gegee het om jou te dien en aan jou om hulle te bedien. Dit pas nie – trek uit!

Is dit dalk jou gesindheid dat jy dink jy is beter as ander, is jy ongeduldig bombasties en beterweterig? Dit pas nie – trek dit uit!

Hoe doen mens dit? Hoe raak jy ontslae van dit wat nie by ŉ kind van God pas nie?

Nie deur weer ŉ lysie te maak van moenies nie, nie om weer ŉ voorneme te maak en harder te probeer nie. Uit ons self is ons net mooi tot niks in staat nie.

Probeer harder en jy sal misluk – keer op keer op keer...

Ons kan net die ou vodde van ŉ sondige wêreldse lewe uittrek as ons Christus ken, rêrig intiem en persoonlik ken en al beter leer ken.

Want dit is Hy wat deur sy Gees ons gees en ons gedagtes verander en dit nuut maak.

En vanuit nuwe geestes gesindheid en gedagtes kom nuwe woorde en nie lank nie ook nuwe dade en nog ŉ rukkie nuwe gewoontes.

Dan word dit hoorbaar en sigbaar duidelik dat jy ŉ nuwe mens is, ŉ kind in God se huisgesin.

Alles begin by ons intieme eenwees met Jesus Christus. Paulus skryf in 2 Kor. 5:17 dat, *“17Iemand wat aan Christus behoort, is 'n nuwe mens. Die oue is verby, die nuwe het gekom.”*

En in Gal 2:19, 20, *“19ek is saam met Christus gekruisig, 20en nou is dit nie meer ek wat lewe nie, maar Christus wat in my lewe.”*

Hy beskryf die proses wat dit laat gebeur in 2 Kor. 3:18 dat terwyl ons vasgenael in verwondering kyk na Jesus se glorie, verander die Heilige Gees ons om al meer Jesus se beeld uit te straal.

Hoe meer jy op Jesus fokus en met Hom te doen het – soveel meer lewe Hy in jou, en hoe meer Hy in jou woon, soveel meer begin jou lewe lyk soos Syne.

Stukkie vir stukkie kom jou ons, sondige, wêreldse, selfgesentreerde, vodde vuil klere af;

en stukkie vir stukkie beklee ons – beklee Hy ons met nuwe klere van

Christus se gesindheid,

en eenheid met ander gelowiges,

en gebruik ons sy gawes wat Hy vir ons geskenk het om ander te bedien en hulle diens te ontvang.

Stukkie vir stukke kom die vodde van sondige begeertes en woorde en dade af;

en stukkie vir stukkie trek jy – trek Hy jou aan met

suiwer, gehoorsame, liefde gedagtes, woorde en dade wat pas by kinders in God se huisgesin.

Die Heilige Gees laat ons al meer soos Jesus lyk.

En dan, hoe meer jy soos Hy lyk, soveel te meer word jy weer God se beeld, sy verteenwoordiger soos Hy dit reg in die begin van die skepping bedoel het.

In harmonie met God, ŉ lewe volkome volgens sy wil in heilige afsondering vir Hom. Vrede in alle omstandighede.

Doen jy dit?

Kyk jy vasgenael na Christus sodat die Gees jou verander om van jou ongepasde vodde ontslae te raak en jou te beklee met nuwe lewe wat pas by jou roeping as sy kind, sy beeld.

Gebruik jy die geleenthede wat God vir jou gee?

Om sy handewerk in die natuur raak te sien?

Om Hom te beskou deur die bladsye en die woorde in die Bybel?

Gebruik jy die kanse om saam ander gelowiges in studie en gesprek oor die Bybel bymekaar te kom?

Maak jy seker om saam te kom in erediens waar die blye boodskap, die evangelie van ons Here Jesus verkondig word?

Dit pas nie by God se kinders om sulke geleenthede onbenut te laat verby gaan nie.

Kom ons kyk na ŉ voorbeeld uit die Bybel waar ŉ man so verander is dat hy opgehou het om te lewe soos vroeër en hom beklee het met nuwe mens.

In Luk 19:1-10 lees ons van Saggeus wat die hooftollenaar was, hy was ryk want hy was ŉ sondige man wat baie mense met die belasting verkul het. Toe Jesus daar in Jerigo kom waar Saggeus gebly het, het Hy by Saggeus tuisgegaan.

In Jesus se teenwoordigheid het Saggeus verander en tot bekering gekom. Jesus sê dat daar redding gekom het vir Saggeus.

En wat doen Saggeus toe?

Jesus het hom so verander dat hy die helfte van sy goed vir die armes gee, en vir die mense by wie hy iets afgepers het, het hy vier keer meer teruggegee as wat hy afgepers het.

So moet die ook in my en jou lewe duidelik word dat ons vir Jesus waarlik leer ken het.

Br en Sr, ek en jy moet al hoe meer ophou om te lewe soos ons tot nou toe geleef het,

kyk vasgenael na Jesus en laat die Heilige Gees jou gees en gedagtes nuut maak om soos ŉ nuwe mens te lewe.

Wat moet jy vandag los wat nie by jou roeping pas nie?

Die Here weet alles, vra en luister na Hom en wees maar eerlik voor Hom.

En wat moet jy begin of meer van doen wat pas? Ook dit is nie vir Hom onbekend nie.

Hoe moet jy die oue los en die nuwe doen?

Deur by elke moontlike geleentheid met jou hele wese op Christus te fokus,

om na sy vingerafdrukke te staar in die natuur,

om Hom in die Bybel te soek en te aanskou

om saam ander gelowiges te luister waar Hy verkondig word.

En vra aanhoudend die Heilige Gees om jou dan te verander en al nuwer en nuwer te maak.

Dit is wat pas by jou roeping as God se kind.

Amen